
–	ņemot vērā savas iepriekšējās rezolūcijas par Irānu,
–	ņemot vērā Reglamenta 150. panta 5. punktu un 136. panta 4. punktu,
A.	tā kā cilvēktiesību situācija Irānā, strauji pieaugot nāvessodu izpildei, ir ievērojami pasliktinājusies — 2024. gadā vien tā tika nogalinātas vairāk nekā 900 personas, tostarp daudzas sievietes, politiskie disidenti un personas, kas bija iesaistītas protestos pēc Jina Mahsa Amini nogalināšanas;
B.	tā kā nāvessods par „bruņota nemiera rīkošanu pret valsti” tika piespriests kurdu aktīvistiem, sociālajai darbiniecei Pakhshan Azizi un sieviešu tiesību aizstāvei Verisheh (Wrisha) Moradi, kuri Kurdistānā cīnījās pret ISIS,  ; tā kā viņiem tika liegta taisnīga tiesa un viņi tika spīdzināti un ieslodzīti vieninieku kamerās;
C.	tā kā 2025. gada janvārī Irānas Augstākā tiesa piesprieda nāvessodu Pakhshan Azizi un vēl citām personām;
D.	tā kā Irānas ķīlnieku diplomātijas paplašinātās stratēģijas ietvaros valstī ir patvaļīgi aizturēti desmitiem nevainīgu ES pilsoņu, kuriem nav piekļuves taisnīgai tiesai,
1.	nosoda neierobežotos Irānas režīma cilvēktiesību pārkāpumus, jo īpaši vēršanos pret sievietēm aktīvistēm; stingri nosoda nāvessoda piespriešanu Pakhshan Azizi un Wrisha Moradi; prasa Irānai nekavējoties un bez nosacījumiem atbrīvot visus nepamatoti ieslodzītos cilvēktiesību aizstāvjus un politieslodzītos, tostarp Pakhshan Azizi, Wrisha Moradi un vismaz 56 citus politieslodzītos, kuriem piespriests nāvessods;
2.	atkārtoti norāda uz savu stingro nostāju pret nāvessodu un aicina Irānas valdību nekavējoties noteikt tam moratoriju un atcelt nāvessodu;
3.	prasa ES un tās dalībvalstīm palielināt atbalstu Irānas cilvēktiesību aizstāvjiem un pauž pilnīgu atbalstu un solidaritāti irāņiem, kas apvienojušies kustībā “Sieviete, dzīvība, brīvība”;
4.	mudina Irānas iestādes nekavējoties atbrīvot ES pilsoņus, tostarp Olivier Grondeau, Cécile Kohler, Jacques Paris un Ahmadreza Djalali, viņus droši repatriēt un atcelt visas apsūdzības pret viņiem; stingri nosoda ķīlnieku diplomātiju, ko izmanto Irāna; prasa ES un tās dalībvalstīm apvienot diplomātiskos centienus un kopīgi strādāt pie minēto personu atbrīvošanas;
5.	stingri nosoda Jamshid Sharmahd slepkavību; mudina Irānas islāma režīmu sniegt informāciju par viņa nāves apstākļiem un viņa mirstīgās atliekas nekavējoties atgriezt viņa ģimenei;
6.	nosoda cilvēktiesību kustību sistemātisku apspiešanu un minoritāšu, tostarp kurdu, beludžu, konvertēto kristiešu un bahājiešu vajāšanu, ko īsteno Irānas režīms, jo viņi visi ir pakļauti etniskajai un reliģiskajai diskriminācijai, arestiem un pamattiesību pārkāpumiem, ko īsteno nolūkā apklusināt disidentus;
7.	atkārtoti aicina Padomi Islāma revolucionāro gvardu korpusu pasludināt par teroristu organizāciju un noteikt ES sankcijas arī visām personām, kas atbildīgas par cilvēktiesību pārkāpumiem, tostarp augstākajam garīgajam līderim Ali Khamenei, prezidentam Masoud Pezeshkian, tiesu iestāžu vadītājam Gholam-Hossein Mohseni-Eje’i, ģenerālprokuroram Mohammad Movahedi-Azad un tiesnesim Iman Afshari;
8.	mudina Irānas varas iestādes nodrošināt ANO īpašajam referentam par stāvokli cilvēktiesību jomā Irānā un ANO faktu vākšanas misijai pilnīgu un netraucētu piekļuvi, lai tie varētu īstenot savas pilnvaras; aicina ES un dalībvalstis pilnībā atbalstīt misiju un atbalstīt tās pilnvaru atjaunošanu;
9.	atkārtoti prasa palielināt finansiālo atbalstu Irānas pilsoniskajai sabiedrībai;
10.	uzdod priekšsēdētājai šo rezolūciju nosūtīt Padomei, Komisijai, PV/AP, Islāma konsultatīvajai asamblejai un Irānas Islāma Republikas augstākajam garīgajam līderim.

